ໂຮງຮຽນເຕັກນິກວິຊາຊີບແບບປະສົມແຂວງ
ຮັບມະຫາຊົນກ້າວໜ້າເຂົ້າເປັນສຳມະຊິກພັກສຳຮອງ
ໃນຕອນເຊົ້າວັນທີ 9 ມິຖຸນານີ້ ທີ່ໂຮງຮຽນເຕັກນິກວິຊາຊີບແບບປະສົມແຂວງ ສາລະວັນ ໄດ້ຈັດພິທີຮັບມະຫາຊົນກ້າວໜ້າຜູ້ທີ່ມີເງື່ອນໄຂເຂົ້າເປັນສຳມິຊິກພັກສຳຮອງ ໂດຍພາຍໃຕ້ການເປັນປະທານຂອງທ່ານ ຄຳເຟືອງ ອິນທິສອນ ຮອງເລຂາຄະນະພັກຮາກຖານພະແນກ, ຫົວໜ້າຂະແໜງກວດກາ-ປະເມີນຜົນ, ມີຕາງໜ້າຄະນະກວດກາແຂວງ, ຄະນະຈັດຕັ້ງແຂວງ, ຄະນະໜ່ວຍພັກອ້ອມຂ້າງ, ພ້ອມດ້ວຍບັນດາມະຫາຊົນຜູ້ທີ່ມີຄວາມກ້າວໜ້າ 4 ສະຫາຍ ຍິງ 1 ສະຫາຍເຂົ້າຮ່ວມ.
ໃນພິທີ, ບັນດາມະຫາຊົນຜູ້ທີ່ມີຄວາມກ້າວໜ້າຈຳນວນ 4 ສະຫາຍກໍ່ໄດ້ຂຶ້ນຜ່ານໃບສະໜັກເຂົ້າເປັນສະມາຊິກພັກ ເຊິ່ງໄດ້ກ່າວປະຕິຍານຕົນວ່າ ຕັ້ງໜ້າເຝິກຝົນຫຼໍ່ຫຼອມຕົນເອງໃນທຸກດ້ານ, ບຸກບືນ ຮ່ຳຮຽນຍົກລະດັບຕົນເອງ, ຫ້າວຫັນປະຕິບັດໜ້າທີ່ວຽກງານທີ່ໄດ້ຮັບມອບໜາຍໃຫ້ສຳເລັດ, ບໍລິສຸດ, ສັດຊື່ ແລະ ຈົງຮັກພັກດີຕໍ່ອຸດົມການຂອງພັກ, ປົກປັກຮັກສາຄວາມສາມັກຄີເປັນເອກະພາບພາຍໃນພັກ, ເປັນຜູ້ຖືຜົນປະໂຫຍດລວມຂອງຊາດ.
ຈາກນັ້ນ ທ່ານ ນາງ ທອງໃບ ໄຊຍະສານ ຄະນະພັກພະແນກສຶກສາທິການ ແລະ ກິລາແຂວງກໍ່ໄດ້ໃຫ້ກຽດຂຶ້ນຜ່ານມະຕິຕົກລົງອະນຸມັດຮັບເອົາມະຫາຊົນຜູ້ທີ່ມີຄວາມກ້າວໜ້າເຂົ້າເປັນສະມາຊິກພັກສຳຮອງ ຈຳນວນ 4 ສະຫາຍຄື: ທ່ານ ສະຫາຍ ບຸນມີ ໂນນທະໃສ, ສະຫາຍ ນາງ ຂີງຄຳ ແກ້ວມີໄຊ, ສະຫາຍ ບົວສີ ແສງບົວຄຳ ແລະ ສະຫາຍ ບຸນມີ ທຳມະວົງສາ.
ໃນວາລະສຸດທ້າຍຂອງພິທີ ທ່ານ ຄຳເຟືອງ ອິນທິສອນ ຮອງເລຂາຄະນະພັກຮາກຖານພະແນກສຶກສາທິການ ແລະ ກິລາແຂວງກໍ່ໄດ້ກ່າວຄວາມຮູ້ສຶກຕ້ອນຮັບສະມາຊິກໃໝ່ທີ່ໄດ້ເພີ່ມກຳລັງແຮງຂອງພັກ ພ້ອມທັງແນະນຳພິທີຂອງພັກເປັນຕົ້ນແມ່ນ: ຄວາມໜາຍຂອງທຸງພັກ, ຮູບທ່ານກາກມາກ - ເລນິນ, ສິດ-ໜ້າທີ່ຂອງສະມາຊິກເປັນຕົ້ນການເປັນເຈົ້າການໃນການປະຕິບັດແນວທາງ, ນະໂຍບາຍ, ມະຕິ, ຄຳສັ່ງ, ກົດລະບຽບຂອງພັກ, ລັດຖະທຳມະນູນແລະ ກົດໜາຍຂອງລັດ, ຕັ້ງໜ້າເຝິກຝົນຫຼໍ່ຫຼອມຕົນເອງໃນທຸກດ້ານ, ຮ່ໍາຮຽນທິດສະດີມາກ - ເລນິນ, ແນວທາງ ແຜນນະໂຍບາຍ, ກົດລະບຽບຂອງພັກ ແລະ ກົດໜາຍຂອງລັດ, ຍົກລະດັບການສຶກສາ, ວິທະຍາສາດເຕັກນິກ, ວິຊາສະເພາະ, ພາສາຕ່າງປະເທດ, ສຶກສາຄົ້ນຄວ້າບົດຮຽນທີ່ດີເພື່ອຍົກລະດັບ, ຄວາມຮູ້, ຄວາມສາມາດ, ຄຸນສົມບັດສິນທຳປະຕິບັດ, ຕ້ານແນວຄິດເອກະຊົນ, ຕັ້ງໜ້າປະກອບສ່ວນເຂົ້າໃນວຽກງານກໍ່ສ້າງພັກເຮັດໃຫ້ພັກເຂັ້ມແຂງທາງດ້ານການເມືອງ ແນວຄິດ, ພົວພັນສະໜິດແໜ້ນກັບປະຊາຊົນ ເຄົາລົບ ແລະ ເສີມຂະຫຍາຍສິດເປັນເຈົ້າຂອງປະຊາຊົນ, ເອົາໃຈໃສ່ຕໍ່ຊີວິດການເປັນຢູ່ທາງດ້ານວັດຖຸ ແລະ ຈິດໃຈຂອງປະຊາຊົນ, ກຳແໜ້ນ ແລະ ປະຕິບັດນະໂຍບາຍການຕ່າງປະເທດຂອງພັກ - ລັດ ຍົກສູງນ້ຳໃຈສາມັກຄີສາກົນອັນຜ່ອງໃສ່ຂອງຊົນຊັ້ນກຳມະກອນ.